[image: image1.png]



REPUBLIKA HRVATSKA

SPLITSKO-DALMATINSKA ŽUPANIJA

[image: image2.jpg]



G R A D   S I NJ

GRADSKO VIJEĆE
KLASA: 021-05/12-01/22
URBROJ:  2175/01-01-12-3
Sinj,  09. srpnja 2012. godine 

Z A P I S N I K
sa 27. sjednice Gradskog vijeća Grada Sinja održane dana 26. lipnja 2012. godine i 04. srpnja 2012. godine u Gradskoj vijećnici Grada Sinja   
        Na početku sjednice bilo je nazočno  16  vijećnika Gradskog vijeća Grada Sinja.

        Nazočni vijećnici: Ante Križanac, Borislav Budimir-Bekan, Miro Bulj,  Hrvoje Filipović-Grčić, Stjepan Filipović-Grčić, Stipislav Jadrijević, Boško Barać, Mate Glavinović, Stjepan Labrović, Hrvoje Markulin, Dragan Podrug, Sloven Poljak, Predrag Pupić, Milan Smoljo, Matko Čarić i Ivana Šabić. 

       Odsutni: Davor Milošević, Miroslav Barać i Stipe Jadrijević-Cvrlje –naknadno došao.  

       Ostali nazočni: gradonačelnik Ivica Glavan, zamjenica gradonačelnika Elena Perković-Paloš, zamjenik gradonačelnika Zoran Vujanović, pročelnici Upravnih odjela, te  predstavnici sredstava javnog informiranja.

       Sjednici je predsjedavao Milan Smoljo,  predsjednik Gradskog vijeća Grada Sinja.

       Zapisnik je vodila Mirela Perković, voditeljica Odsjeka za poslove Gradskog vijeća, gradonačelnika i mjesnu samoupravu. 
       Predsjednik Gradskog vijeća je otvorio 27. sjednicu Gradskog vijeća i pozdravio sve nazočne.

       Sjednica je započela u 16,00 sati.               

       Na početku sjednice predsjednik Gradskog vijeća Milan Smoljo pozvao je v.d. predstojnika Ureda Grada Igora Vidalinu, da izvrši prozivku vijećnika (prema posebnom popisu u privitku). 

       Nakon izvršene prozivke predsjednik Gradskog vijeća Milan Smoljo konstatirao je da je  nazočna većina vijećnika i da se mogu donositi pravovaljane odluke.

       Nakon toga u skladu sa Poslovnikom Gradskog vijeća Grada Sinja («Službeni glasnik Grada Sinja» br. 02/10)  prilazi se utvrđivanju dnevnog reda sa 27. sjednice Gradskog vijeća.

       Predsjedatelj je pročitao u pozivu predloženi dnevni red.
       Predsjedatelj je pročitao dopis ravnateljice DV „Bili cvitak“ Ane Križanac kojim zbog osobnih zdravstvenih problema, a po čl .144. Poslovnika Gradskog vijeća Grada Sinja povlači   Izvješće o realizaciji plana i programa rada DV Bili Cvitak za 2010./2011. pedagošku godinu s financijskim izvješćem za 2011. godinu, te moli da se ista uvrsti na sljedeću sjednicu kako bi se o njoj mogla izjasniti, te je stoga predsjedatelj predložio da se predmetna točka dnevnog reda izostavi s današnje sjednice Gradskog vijeća. 

         Vijećnik Hrvoje Filipović-Grčić zatražio je objašnjenje, pa je v.d. predstojnika Ureda Grada citirao odredbe čl. 144. Poslovnika Gradskog vijeća koje propisuju tko i kada može povući točku dnevnog reda sa sjednice Gradskog vijeća, te je naglasio kako je ravnateljica Ana Križanac predlagatelj predmetne točke dnevnog reda i da je ima pravo povući. 

          Vijećnik Hrvoje Filipović-Grčić izrazio je nezadovoljstvo danim objašnjenjem i naglasio da je ravnateljica mogla poslati svog zamjenika te da se ne slaže sa povlačenjem te točke dnevnog reda.

           Vijećnik Miro Bulj podsjetio je na situaciju sa jedne od prijašnjih sjednica Gradskog vijeća kada je tadašnji direktor Vodovoda i Čistoće d.o.o. Sinj Damir Tomašević zbog bolesti bio u nemogućnosti nazočiti na sjednici na kojoj se raspravljalo o Izvješću tog trgovačkog društva i da se neovisno o tome raspravljalo o predmetnom Izvješću, te da je očito da ne postoje isti kriteriji. Vijećnika Mira Bulja također je zanimalo da li je ova sjednica Gradskog vijeća u skladu sa Poslovnikom na što je predsjedatelj odgovorio da je jest, a opširnije obrazloženje dao je v.d. predstojnika Ureda Grada Igor Vidalina. 

            Vijećnik Hrvoje Markulin istakao je u ime kluba vijećnika HDZ-a da se ne slažu sa predloženim dnevnim redom u više točaka. Vezano za  11. točku dnevnog reda - Izvješće o realizaciji plana i programa rada DV Bili Cvitak za 2010./2011. pedagošku godinu s financijskim izvješćem za 2011. godinu za koju se predlaže da se skine sa dnevnog reda, vijećnik Hrvoje Markulin istakao je da to podsjeća na situaciju s Damirom Tomaševićom u čijoj se odsutnosti raspravljalo o Izvješću Vodovoda i Čistoće d.o.o., također je rekao kako misli da ovu točku predlaže gradonačelnik i da je on može povući, a ne ravnateljica. Vezano za točku  10. dnevnog reda - Prijedlog Rješenja o izmjeni Rješenja o određivanju i promjenama imena ulica i trgova u Gradu Sinju, vijećnik je naglasio da je to hvalevrijedan prijedlog i da podržavaju tu inicijativu, ali da prijedlog ima nekoliko nedostataka, jer nije priloženo mišljenje MO Sinj, a vezano za predloženu lokaciju smatraju da treba naći bolju i kvalitetniju lokaciju i zato predlažu da se ta točka skine sa dnevnog reda sjednice. Vijećnik je također rekao kako  načelno  ne bi imao ništa protiv da se točka 11. Izvješće o realizaciji plana i programa rada DV Bili Cvitak za 2010./2011. pedagošku godinu s financijskim izvješćem za 2011. skine sa dnevnog reda, ali da zbog ranije situacije sa Damirom Tomaševićem će glasovati da ta točka ostane u dnevnom redu. 
              Vijećnik Miro Bulj predlaže dopune dnevnog reda:
1. Prijedlog Zaključka Gradskog vijeća o hitnom rješavanju i sprečavanju nesagledivih šteta za vrijeme suše te o dostavi pitke vode ugroženim planinskim naseljima na području Grada Sinja bez vodoopskrbnog sustava i to u naseljima Zelovo, gornja zona Obrovca i Bajagića (Čačijin dolac, Priorica), te uputiti zahtjev prema županu Splitsko-dalmatinske županije o proglašenju elementarne nepogode na tom području, te uputiti zahtjev za pomoć u sprečavanju daljnjih šteta po ljude, poljoprivredne usjeve, domaće životinje, MORH-u i Vatrogasnim postrojbama i olakšanje kao i oslobađanju plaćanja dostave vode potrebitim stanovnicima na tim područjima bez vodoopskrbnog sustava.

Vijećnik Miro Bulj detaljno je obrazložio prijedlog ističući važnost što bržeg reagiranja zbog suše naglašavajući da se radi o elementarnoj nepogodi.

2. Prijedlog da izvršna vlast prezentira vijećnicima trenutačno i stvarno stanje svih projekata, investicija i ulaganja značajnih za Grad Sinj i mjere koje je do sada izvršna vlast Grada Sinja poduzela i stvarno stanje svih projekata kako bi se ovo umiranje Sinja hitno zaustavilo sa zaključcima koje bi Gradsko vijeće uputilo Vladi RH i Splitsko-dalmatinskoj županiji.    
            V.d predstojnika Ureda Grada Igor Vidalina u skladu s odredbama Poslovnika uputio je vijećnika Mira Bulja da ovo pitanje može postaviti kroz vijećnička pitanja, a ne na ovaj način jer kod predlaganja prijedloga za dopunu dnevnog reda mora predložiti tekst akta i obrazloženje, a ne tražiti odgovor na pitanje.

3. Zahtjev Gradskog vijeća Grada Sinja za održavanjem sjednice Vlade RH u Gradu Sinju radi prezentiranja projekata, investicija i ulaganja na području grada Sinja i Cetinskog kraja, tj. planove i rješenja za izlazak iz iznimno teškog socijalno-ekonomsko-gospodarskog stanja, te da se spriječi „umiranje Sinja i Cetinskog kraja“.
Vijećnik Miro Bulj detaljno je obrazložio razloge zbog kojih je nužno donijeti jedan ovakav Zaključak. 
4. Prijedlog da se vijećnički sat produži dok se ne iscrpe sva vijećnička pitanja budući da se sjednice Gradskog vijeća rijetko sazivaju na što je v.d. predstojnika Ureda Grada Igor Vidalina također istakao da to ne može biti prijedlog za dopunu dnevnog reda. 

      Vijećnik Dragan Podrug  istakao je u ime kluba vijećnika HSLS-a da se pridružuju stavu kluba vijećnika HDZ-a vezano za točku 10. dnevnog reda - Prijedlog Rješenja o izmjeni Rješenja o određivanju i promjenama imena ulica i trgova u Gradu Sinju uz nadopunu da na jednoj od idućih sjednica Gradskog vijeća treba raspravljati o toj točki kao i o prijedlogu da se jedna ulica u gradu zove „Vukovarska ulica“ koja inicijativa je prihvaćena na odboru, te da se na to sjednici raspravlja i o postavljanju biste Tihomilu Rađi  što je nekoliko puta odbijeno na sjednici Gradskog vijeća. 
      Vijećnik Miro Bulj prigovorio je, vezano za točku 8. dnevnog reda -  Prijedlog Programa asfaltiranja nerazvrstanih cesta na području Grada Sinja za 2012. godinu, da su materijali nepotpuni, da se u njima ne nalaze prijedlozi predsjednika mjesnih odbora i da zato ovu točku treba povući sa dnevnog reda. 

     Nakon završene rasprave slijedi glasovanje o prijedlozima za dopunu dnevnog reda.

1. Predsjedatelj je najprije dao na glasovanje prijedlog da se točka 11. dnevnog reda - Izvješće o realizaciji plana i programa rada DV Bili Cvitak za 2010./2011. pedagošku godinu s financijskim izvješćem za 2011. godinu izostavi iz dnevnog reda, te je konstatirao da Gradsko vijeće većinom glasova (8 „za 9 „protiv“) nije prihvatilo prijedlog, te ta točka ostaje sastavni dio dnevnog reda. 

2. Predsjedatelj je dao na glasovanje prijedlog da se točka 10. dnevnog reda - Prijedlog Rješenja o izmjeni Rješenja o određivanju i promjenama imena ulica i trgova u Gradu Sinju izostavi sa dnevnog reda, te je konstatirao  da je Gradsko vijeće većinom glasova (9 „za“ 4 „protiv“ 4 „suzdržana“) prihvatilo prijedlog o izostavljanju ove točke iz dnevnog reda.  
3. Predsjedatelj je dao na glasovanje prijedlog vijećnika Mira Bulja - Prijedlog Zaključka Gradskog vijeća o hitnom rješavanju i sprečavanju nesagledivih šteta za vrijeme suše te o dostavi pitke vode ugroženim planinskim naseljima na području Grada Sinja bez vodoopskrbnog sustava i to u naseljima Zelovo, gornja zona Obrovca i Bajagića (Čačijin dolac, Priorica), te uputiti zahtjev prema županu Splitsko-dalmatinske županije o proglašenju elementarne nepogode na tom području, te uputiti zahtjev za pomoć u sprečavanju daljnjih šteta po ljude, poljoprivredne usjeve, domaće životinje, MORH-u i Vatrogasnim postrojbama i olakšanje kao i oslobađanju plaćanja dostave vode potrebitim stanovnicima na tim područjima bez vodoopskrbnog sustava, i konstatirao da je prijedlog prihvaćen većinom glasova ( 12  „za“ 5 „suzdržanih“) 
4. Vijećnik Miro Bulj povukao je prijedlog za dopunu dnevnog reda - Prijedlog da izvršna vlast prezentira vijećnicima trenutačno i stvarno stanje svih projekata, investicija i ulaganja značajnih za Grad Sinj i mjere koje je do sada izvršna vlast Grada Sinja poduzela i stvarno stanje svih projekata kako bi se ovo umiranje Sinja hitno zaustavilo sa zaključcima koje bi Gradsko vijeće uputilo Vladi RH i Splitsko-dalmatinskoj županiji nakon što je v.d. predstojnika Ureda Grada Igor Vidalina obrazložio da to ne može biti točka dnevnog reda nego jedino vijećničko pitanje. 
5. Predsjedatelj je dao na glasovanje prijedlog vijećnika Mira Bulja - Zahtjev Gradskog vijeća Grada Sinja za održavanjem sjednice Vlade RH u Gradu Sinju radi prezentiranja projekata, investicija i ulaganja na području grada Sinja i Cetinskog kraja, tj. planove i rješenja za izlazak iz iznimno teškog socijalno-ekonomsko-gospodarskog stanja, te da se spriječi „umiranje Sinja i Cetinskog kraja“ , i konstatirao da je Gradsko vijeće većinom glasova (9 „za“ 4 „suzdržana“) prihvatilo prijedlog. 
        Nakon završenog glasovanja o prijedlozima za dopunu dnevnog reda predsjedatelj je dao na glasovanje cjelokupan dnevni red zajedno sa prihvaćenim dopunama dnevnog reda i konstatirao da je većinom glasova  ( 16 „za“  1 „suzdržan“)  prihvaćen sljedeći
DNEVNI RED
         1.  Usvajanje Zapisnika sa 26. sjednice Gradskog vijeća,  

         2.  Pitanja i prijedlozi vijećnika,
3. Izvješće Mandatne komisije, 

4. Prijedlog Godišnjeg izvještaja o izvršenju Proračuna Grada Sinja za 2011. godinu,

5. Prijedlog  Odluke o uspostavljanju suradnje između Općine Prozor-Rama (BIH) i Grada Sinja (Republika Hrvatska),
6. Prijedlog Odluke o učlanjivanju Grada Sinja u Lokalnu akcijsku grupu Cetinska krajina,

7. Prijedlog Odluke o agrotehničkim mjerama te uređivanju i održavanju   poljoprivrednih rudina na području Grada Sinja,
8. Prijedlog Programa asfaltiranja nerazvrstanih cesta na području Grada Sinja za 2012. godinu,

9. Prijedlog Programa «Dani Alke i Velike Gospe 2012»,
10. Izvješće o realizaciji plana i programa rada DV Bili Cvitak za 2010./2011. pedagošku godinu s financijskim izvješćem za 2011. godinu, 
11. Izvješće o realizaciji plana i programa rada DV Čarobni pianino za 2010./2011. pedagošku godinu s financijskim izvješćem za 2011. godinu,
12. Izvješće o realizaciji plana i programa rada DV Blagovijest za 2010./2011. pedagošku godinu, 

13. Izvješće o radu Gradske knjižnice Sinj s financijskim izvješćem za 2011. godinu,

14. Prijedlog Rješenja o imenovanju članova Povjerenstva za dodjelu novčanih poticaja za zapošljavanje na području Grada Sinja, 

15. Prijedlog Rješenja o razrješenju i imenovanju novih članova Odbora za javna priznanja, 

16. Prijedlog Rješenja o razrješenju zamjenika predsjednika i člana Odbora za predstavke i prijedloge i imenovanju novog zamjenika predsjednika i člana Odbora za predstavke i prijedloge,
17. Prijedlog Zaključka Gradskog vijeća o hitnom rješavanju i sprečavanju nesagledivih šteta za vrijeme suše te o dostavi pitke vode ugroženim planinskim naseljima na području Grada Sinja bez vodoopskrbnog sustava i to u naseljima Zelovo, gornja zona Obrovca i Bajagića (Čačijin dolac, Priorica), te uputiti zahtjev prema županu Splitsko-dalmatinske županije o proglašenju elementarne nepogode na tom području, te uputiti zahtjev za pomoć u sprečavanju daljnjih šteta po ljude, poljoprivredne usjeve, domaće životinje, MORH-u i Vatrogasnim postrojbama i olakšanje kao i oslobađanju plaćanja dostave vode potrebitim stanovnicima na tim područjima bez vodoopskrbnog sustava,
18. Zahtjev Gradskog vijeća Grada Sinja za održavanjem sjednice Vlade RH u Gradu Sinju radi prezentiranja projekata, investicija i ulaganja na području grada Sinja i Cetinskog kraja, tj. planove i rješenja za izlazak iz iznimno teškog socijalno-ekonomsko-gospodarskog stanja, te da se spriječi „umiranje Sinja i Cetinskog kraja“.
 TOČKA 1. 

         Usvajanje Zapisnika sa 26. sjednice Gradskog vijeća Grada Sinja

          Predsjedatelj je upitao ima li tko primjedbi na Zapisnik sa 26. sjednice Gradskog vijeća Grada Sinja. 
         Budući da nije bilo primjedbi, predsjednik je dao na glasovanje Zapisnik sa 26. sjednice Gradskog vijeća Grada Sinja i konstatirao da je većinom glasova (14 „za“ ) usvojen predmetni  Zapisnik. 

 TOČKA 2. 

          Pitanja i prijedlozi vijećnika

         Nakon toga prišlo se na postavljanje vijećničkih pitanja koja se odnose na rad i djelokrug rada Gradskog vijeća, odbora i drugih radnih tijela Vijeća, gradonačelnika, zamjenika gradonačelnika, Ureda gradonačelnika, upravnih odjela i organizacija koje obavljaju poslove za Grad Sinj.

         Odgovori na vijećnička pitanja, kao i cijeli tijek sjednice nalazi se na audio zapisu, koji se čuva u Uredu Grada Sinja. 
         Nakon što je završilo postavljanje vijećničkih pitanja klub vijećnika HDZ-a zatražio je pauzu u trajanju od 15 minuta. 

         Nakon završene rasprave vijećnik Hrvoje Markulin kao predsjednik kluba vijećnika HDZ-a zatražio je riječ kako bi obrazložio razloge zbog kojih su zatražili pauzu, a vezano za odgovor gradonačelnika na vijećničko pitanje vijećniku Stipi Jadrijeviću-Cvrlji vezano za obilježavanje Dana antifašističke borbe od strane VAD-a. 
         Predsjedatelj nije dao riječ vijećniku Hrvoju Markulinu obrazlažući da prema Poslovniku nema replike na vijećničko pitanje i da imaju druge načine kako će komentirati predmetno pitanje.  

         Nakon objašnjenja predsjedatelja vijećnici HDZ-a, HSLS-a i nezavisni vijećnik Miro Bulj napustili su sjednicu Gradskog vijeća. Predsjedatelj utvrdio nedostatak kvoruma budući da je bilo nazočno samo 8 vijećnika Gradskog vijeća, te je sukladno odredbama čl. 121. Poslovnika prekinuo 27. sjednicu Gradskog vijeća koja sukladno odredbama Poslovnika mora biti nastavljena najkasnije u osam narednih dana od prekida sjednice. 
          Prekinuta 27. sjednica Gradskog vijeća Grada Sinja nastavljena je dana 04. srpnja 2012. godine s početkom u 16,30 sati u Gradskoj vijećnici Grada Sinja .
         Na početku sjednice bilo je nazočno 15  vijećnika Gradskog vijeća Grada Sinja.

          Nazočni vijećnici: Ante Križanac, Borislav Budimir-Bekan, Miro Bulj, Stipe Jadrijević-Cvrlje, Boško Barać, Mate Glavinović, Stjepan Labrović, Hrvoje Markulin, Davor Milošević, Dragan Podrug, Sloven Poljak, Predrag Pupić, Milan Smoljo, Matko Čarić i Ivana Šabić. 

         Odsutni: Miroslav Barać, Stipislav Jadrijević, a Hrvoje Filipović-Grčić i Stjepan Filipović-Grčić došli su naknadno. 
          Ostali nazočni: gradonačelnik Ivica Glavan, zamjenica gradonačelnika Elena Perković-Paloš, pročelnici Upravnih odjela, te  predstavnici sredstava javnog informiranja.

         Na početku nastavljene 27. sjednice Gradskog vijeća Grada Sinja predsjednik Gradskog vijeća Milan Smoljo pozvao je v.d. predstojnika Ureda Grada Igora Vidalinu, da izvrši prozivku vijećnika (prema posebnom popisu u privitku). 

         Nakon izvršene prozivke predsjednik Gradskog vijeća Milan Smoljo konstatirao je da je  nazočna većina vijećnika i da se mogu donositi pravovaljane odluke, te se krenulo u nastavak sjednice. 
 TOČKA 3.
         Izvješće Mandatne komisije
         Predsjednik Mandatne komisije Predrag Pupić  podnio je Izvješće Mandatne komisije, u kojem je izvijestio: 

· da  su zbog podnošenja pisane ostavke na dužnost vijećnika Gradskog vijeća Grada Sinja ispunjeni zakonom predviđeni uvjeti za prestanak mandata vijećnika Stipe Jukića, Miloša Balića i Dražana Šabića, te da su s danom 11. svibnja 2012. godine ispunjeni zakonski uvjeti za početak mandata zamjenika vijećnika Boška Baraća, Ante Križanca i Matka Čarića.  
         Nakon toga predsjedatelj je pročitao tekst prisege, a svaki zamjenik vijećnika pojedinačno je izrekao „Prisežem“ i potpisao tekst prisege.

         Budući da nije bilo rasprave, predsjedatelj je konstatirao da se  Izvješće Mandatne komisije prima na znanje.

    TOČKA 4. 

        Prijedlog Godišnjeg izvještaja o izvršenju Proračuna Grada Sinja za 2011. godinu
        Gradonačelnik Ivica Glavan povukao je ovu točku dnevnog reda. 
TOČKA 5. 

         Prijedlog Odluke o uspostavljanju suradnje između Općine Prozor-Rama (BIH) i Grada Sinja (Republika Hrvatska)
         Igor Vidalina, v.d. predstojnika Ureda Grada obrazložio je Prijedlog Odluke o uspostavljanju suradnje između Općine Prozor-Rama (BIH) i Grada Sinja (Republika Hrvatska).
         Predsjedatelj je pročitao stav Odbora za međugradsku suradnju prema kojem je razmotren i jednoglasno prihvaćen Prijedlog Odluke o uspostavljanju suradnje između Općine Prozor-Rama (BIH) i Grada Sinja (Republika Hrvatska).
         Vijećnik Dragan Podrug rekao je kako osobno pozdravlja predloženu Odluku te je naglasio da postoje povijesne veze između Rame i Sinja, ali da je protiv toga da se događa inflacija uspostavljanja prijateljstava, te je u tom smislu usporedio prijateljstvo sa Trogirom i Šibenikom gdje se, po njegovom mišljenju, postavlja pitanje zašto su manje prijatelji sa Makarskom ili Kaštelima. U tom smislu vijećnik Dragan Podrug rekao kad se ima puno prijatelja da se onda ne vrednuje onaj pravi prijatelj. 

         Vijećnik Miro Bulj rekao je kako će on osobno podržati prijedlog Odluke iz razloga što je Rama povijesno povezana sa Sinjom, te da se slaže sa dijelom izlaganja vijećnika Dragana Podruga vezano za inflaciju prijatelja.

          Vijećnik Stipe Jadrijević-Cvrlje rekao je da će osobno prihvatiti ovaj prijedlog, te je pohvalio izvršnu vlast i citirao načelnika Rame koji se pitao zašto u 300 godina  ova inicijativa nije pokrenuta prije i da ne treba bacati mrlju na onoga tko je to sada učinio.
          Vijećnik Miro Bulj rekao je, vezano za izlaganje vijećnika Stipe Jadrijevića-Cvrlje, da je ovo prijateljstvo dobro, ali da neka politička prijateljstva nisu dobra na što je vijećnik Stipe Jadrijević-Cvrlje naglasio da je ovakav nastup vijećnika degradacija svega što u gradu valja i da nema razloga za demagogiju i spominjanje Trogira i Splita. 
          Gradonačelnik Ivica Glavan istakao je kako se ne slaže s navodima o inflaciji prijateljstava niti s navodima vijećnika Mira Bulja iz kojih proizlazi da su do sada sklopljena prijateljstva s gradovima Trogirom , Šibenikom posljedica iste stranačke pripadnosti i da bi bilo tužno kad bi jedno ovakvo izlaganje vijećnika  izašlo vani nakon što se donese Odluka. Gradonačelnik Ivica Glavan  u nastavku je govorio o značajnim poveznicama Sinja sa  Trogirom i Šibenikom te je naglasio da vijećnik Miro Bulj u upravi VAD-a četvrtu godinu za redom prima donaciju Grada Trogira i da mu to ne smeta na što je vijećnik Miro Bulj odgovorio da gradonačelnik u medijima preuzima zasluge za Alku, a da sada ovako na sjednici govori o Alci, te da za svoj rad u VAD-u nikada nije dobio ni kunu. Gradonačelnik je odgovorio da je njegova namjera bila da prikaže manipulaciju vijećnika Mira Bulja te je izrazio nezadovoljstvo načinom na koji vijećnik Miro Bulj vodi dijalog. 

         Vijećnik Mate Glavinović upitao je, s obzirom na činjenicu da se ovdje radi o međunarodnoj suradnji, da li su ispunjeni svi zakonski uvjeti i da li je potrebno kontaktirati nadležno ministarstvo te je naglasio da za njega nikada nije postojala inflacija prijateljstva, da prijateljstvo sa bilo kojim gradom ima svoju težinu i da je on uvijek za prijateljstvo. 

         V.d predstojnika Ureda Grada Igor Vidalina odgovorio je da su ispunjeni svi zakonski uvjeti  i da u čl. 4. Prijedloga Sporazuma stoji da će Odluka biti upućena Ministarstvu uprave na nadzor.

         Vijećnik Dragan Podrug istakao je kako smatra da može postojati termin inflacija prijateljstva i svatko tko tvrdi da ima više od 5 prijatelja obezvrijeđuje prave prijatelje.  

         Nakon završene rasprave, predsjedatelj je dao na glasovanje Prijedlog Odluke o uspostavljanju suradnje između Općine Prozor-Rama (BIH) i Grada Sinja (Republika Hrvatska) i konstatirao da je Gradsko vijeće jednoglasno  ( 17 „za“) donijelo 

         Odluku o uspostavljanju suradnje između Općine Prozor-Rama (BIH) i Grada Sinja (Republika Hrvatska). 
TOČKA 6.
       Prijedlog Odluke o učlanjivanju Grada Sinja u Lokalnu akcijsku grupu Cetinska krajina

       V.d pročelnica Upravnog odjela za prostorno uređenje, komunalne djelatnosti,  gospodarstvo i upravljanje imovinom Ankica Panza, obrazložila je Prijedlog Odluke o učlanjivanju Grada Sinja u Lokalnu akcijsku grupu Cetinska krajina. 
       Predsjedatelj je pročitao stav Odbora za međugradsku suradnju i stav Odbora za gospodarstvo, komunalne djelatnosti, obnovu i razvoj prema kojima je razmotren i jednoglasno se prihvaća Prijedlog Odluke o učlanjivanju Grada Sinja u Lokalnu akcijsku grupu Cetinska krajina. 

       Predsjedatelj je pročitao i stav Odbora za izbor i imenovanja koji je predložio imenovanje gradonačelnika Grada Sinja kao predstavnika Grada Sinja u procesu formiranja lokalne akcijske grupe Cetinske krajine (LAG) za člana Skupštine LAG-a. 
       Vijećnik Hrvoje Markulin istakao je kako smatra da se radi o pozitivnoj inicijativi pogotovo dio da 50% članstva u LAG-u trebaju biti predstavnici gospodarskog i društvenog sektora i da najmanje 30% trebaju biti zastupljene žene. Vijećnik je također rekao kako je pozitivno da se ovakve inicijative predlažu u kontekstu pretpristupnih fondova. Vijećnik Hrvoje Markulin rekao je kako će kao klub vijećnika HDZ-a podržati ovaj prijedlog Odluke, ali da ih pravno zanima tko ima pravo predlaganja člana Skupštine LAG-a, da li samo Odbor za izbor i imenovanja ili i vijećnici pojedinci na što se v.d. predstojnika Ureda Grada Igor Vidalina pozvao na čl. 70. st. 2. Poslovnika u kojem se navodi tko sve ima pravo upućivanja prijedloga i na odredbe Statuta koje propisuju djelokrug Odbora za izbor i imenovanja. 
        Vijećnik Miro Bulj također je podržao ovaj prijedlog Odluke s tim da je izrazio želju da predstavnik Grada Sinja bude ženska osoba. 

        Vijećnik Hrvoje Markulin zatražio je u ime kluba vijećnika HDZ-a od Odbora za Statut, Poslovnik i normativnu djelatnost da podnese svoje mišljenje o tome tko može predlagati predstavnika Grada Sinja  za Skupštinu LAG-a.
        Predsjedatelj je odredio pauzu u trajanju od 15 minuta kako bi se odbor za Odbor za Statut mogao povući i razmotriti predmetno pitanje. 

        Vijećnik Hrvoje Markulin koji je ujedno i predsjednik kluba vijećnika HDZ-a istakao je kako imaju konkretan prijedlog i da ih zanima može li taj prijedlog doći ispred jednog vijećnika ili 1/3 vijećnika, a ne samo ispred Odbora za izbor i imenovanja. 
        Nakon završene pauze, predsjedatelj je pozvao predsjednika Odbora za Statut, Poslovnik i normativnu djelatnost da iznese stav Odbora vezano za predmetno pitanje.

        Predsjednik Odbora za Statut, Poslovnik i normativnu djelatnost, Sloven Poljak, iznio je stav Odbora prema kojem je predlagatelj predstavnika Grada Sinja u Skupštini LAG-a Odbor za izbor i imenovanja, a da se na sjednici Gradskog vijeća amandmanima vijećnika ili klubova vijećnika taj prijedlog može mijenjati. 

         Vijećnik Hrvoje Markulin u ime kluba vijećnika HDZ-a rekao je kako su zadovoljni tumačenjem Odbora za Statut, Poslovnik i normativnu djelatnost i u skladu s tim tumačenjem za predstavnika Grada Sinja u procesu formiranja LAG-a za člana Skupštine predlažu gđu. Ljubicu Đipalo.
         Predsjedatelj je rekao kako sada imaju dva prijedloga za člana Skupštine LAG-a i ako nema novih prijedloga da će postojeće prijedloge staviti na glasovanje nakon čega je klub vijećnika SDP-a zatražio pauzu od 10 minuta.

         Nakon završene pauze gradonačelnik Ivica Glavan javio se za riječ i naglasio kako je ponosan na osnivanje LAG-a  Cetinske krajine, te da svatko tko bude želio sudjelovati može se uključiti kako bi zajedno radili. Gradonačelnik je rekao kako bi ovo trebala biti jedna formalna Odluka koju su donijele i druge jedinice lokalne samouprave s područja Cetinske krajine, da nije primijetio da je predložena gospođa Ljubica Đipalo aktivnije uključena, te je povukao ovu točku dnevnog reda, a v.d predstojnik igor Vidalina naglasio je da je gradonačelnik predlagatelj predmetne Odluke.

        Predsjedatelj je konstatirao da je povučena 6. točka dnevnog reda Prijedlog Odluke o učlanjivanju Grada Sinja u Lokalnu akcijsku grupu Cetinska krajina. 

 TOČKA 7. 

         Prijedlog Odluke o agrotehničkim mjerama te utvrđivanju i održavanju poljoprivrednih rudina na području Grada Sinja
        V.d pročelnica Upravnog odjela za prostorno uređenje, komunalne djelatnosti,  gospodarstvo i upravljanje imovinom Ankica Panza, obrazložila je Prijedlog Odluke o agrotehničkim mjerama te utvrđivanju i održavanju poljoprivrednih rudina na području Grada Sinja.
         Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i jednoglasno prihvaćen Prijedlog Odluke o agrotehničkim mjerama te utvrđivanju i održavanju poljoprivrednih rudina na području Grada Sinja. 
        Vijećnika Matka Čarića zanimalo je dali se išta poduzima po pitanju uklanjanja ambrozije na što je v.d. pročelnica Ankica Panza odgovorila da su do sada bile pokrenute akcije mjesnih odbora, ali da predmetna Odluka to ne regulira.  
       Vijećnik Borislav Budimir-Bekan upitao je da li „poljoprivredni redar“ znači novo  radno mjesto u gradskoj upravi  i koje će biti njegove ovlasti na što je v.d. pročelnica Ankica Panza odgovorila da se to radno mjesto već nalazi u sistematizaciji i nalazi se u okviru poslova inžinjera poljoprivrede u Upravnog odjela za prostorno uređenje, komunalne djelatnosti,  gospodarstvo i upravljanje imovinom, da je ta osoba već zaposlena i da se radi o gđi. Mirjani Jukić. 

       Vijećnik Miro Bulj svojim izlaganjem nadovezao se na ranije postavljeno pitanje o uništavanju ambrozije, te je obrazložio tko je to sve organizirao i što se činilo po tom pitanju.

       Nakon završene rasprave, predsjedatelj je dao na glasovanje Prijedlog Odluke o agrotehničkim mjerama te utvrđivanju i održavanju poljoprivrednih rudina na području Grada Sinja i konstatirao da je Gradsko vijeće jednoglasno (17 „za“) donijelo 

         Odluku o agrotehničkim mjerama te utvrđivanju i održavanju poljoprivrednih rudina na području Grada Sinja. 

 TOČKA 8. 

           Prijedlog Programa asfaltiranja nerazvrstanih cesta na području Grada Sinja za 2012. godinu
           Gradonačelnik Ivica Glavan kao predlagatelj Prijedlog Programa asfaltiranja nerazvrstanih cesta na području Grada Sinja za 2012. godinu povukao je ovu točku dnevnog reda sa današnje rasprave. 
   TOČKA 9. 
           Prijedlog Programa „Dani Alke i Velike Gospe“ za 2012. godinu 

           Budući da je izvjestitelj ove točke dnevnog reda zamjenik gradonačelnika Zoran Vujanović službeno odsutan, predmetnu točku obrazložio je v.d predstojnika Ureda Grada Igor Vidalina.                           
           Predsjedatelj je pročitao stav Odbora za društvene djelatnosti prema kojem je razmotren i prihvaćen većinom glasova Prijedlog Programa „Dani Alke i Velike Gospe“ za 2012. godinu uz amandman da se KUS-u povećaju sredstva, a koji amandman je u međuvremenu povučen. 

           Predsjedatelj je pročitao i stav Odbora za Proračun i financijsku kontrolu koji je razmotrio i jednoglasno prihvatio financijski dio prijedloga Programa „Dani Alke i Velike Gospe“ za 2012. godinu. 

           Gradonačelnik Ivica Glavan obrazložio je razloge zbog kojih predlaže da se uvrsti u   Program turnir kojeg organizira Ragbi klub „Sinj“ već nekoliko godina (odvija se krajem 8. Ili početkom 9. mjeseca), a također je pročitao i prijedlog Sinjskog pučkog kazališta koje je pored vrlo uspješne predstave „Pometeni“ u Pločama dobilo ponudu da ugosti glumce profesionalnog kazališta iz Mostara  i predstavu „Suljo, Mujo i Fata morgana“ autora Jasena Brajovića. Gradonačelnik je naglasio da bi ova predstava bila uvrštena u Program i da ne bi ništa koštala gradski proračun nego bi se financirala od ulaznica koje se prodaju i misli da je Sinjsko pučko kazalište to zaslužilo svojim radom.   
            Vijećnik Hrvoje Markulin istakao je kao nekadašnji član Odbora za Program „Dani Alke i Velike Gospe“ da su od početka konstituiranja ovog Gradskog vijeća imali drugi plan kako organizirati Dane Alke i Velike Gospe, ali da se iz godine u godinu prati ova ista šablona Programa. Vijećnik Hrvoje Markulin također je rekao kako se na početku saziva ovog Gradskog vijeća govorilo da će se ozbiljnije proučiti ova koncepcija i da do danas na žalost to nisu uspjeli promijeniti. Vijećnik Hrvoje Markulin rekao je kako bi Program mogao biti bolji u nekim dijelovima, ali i da je nezamislivo da toga Programa ne bude.

            Vijećnik Miro Bulj napomenuo je kako na sjednici Odbora za Program „Dani Alke i Velike Gospe“ nije bilo kvoruma na što se nadovezao predsjedatelj i ujedno predsjednik tog Odbora Milan Smoljo koji je rekao kako su unatoč nedostatku kvoruma bili nazočni predstavnici svih važnijih institucija u gradu. 
            Vijećnik Miro Bulj nastavio je kako taj Odbor ima previše članova i da se to događalo i dok je on bio u tom Odboru, također je rekao kako ima dosta stvari koje po njegovom mišljenju ne bi trebale biti u tom Programu, a neke koje bi trebale biti nisu uvrštene. Vijećnik Miro Bulj postavio je pitanje vezano za likovnu-kiparsku koloniju-galerija „Plamenac“  budući da mu to nije poznato, a također je naveo koji bi događaji trebali biti ključni po njegovom mišljenju. Vijećnik Miro Bulj također je predložio da Grad Sinj kupi razglas, a ne da ga iznajmljuje od KUS-a,  te je istakao kako ovaj Program smatra neozbiljnim. 

             Vijećnik Hrvoje Markulin istakao je vezano za izlaganje vijećnika Mira Bulja, u dijelu koji se odnosi na kupnju razglasa, kako je i on prošle godine predložio kupnju razglasa što je zamjenik gradonačelnika Zoran Vujanović i prihvatio. 

             Vijećnik Stjepan Labrović istakao je vezano za Ragbi klub „Sinj“  koji je omaškom izostavljen, a što je gradonačelnik i obrazložio u svom izlaganju, da bi bili zadovoljni  prošlogodišnjim iznosom.     

             Vijećnik Miro Bulj istakao je kako smatra da bi trebalo poraditi na tome da pijaca bude uredna za vrijeme prolaska Alkarske povorke i za vrijeme procesije.  
             Vijećnik Hrvoje Filipović-Grčić upitao je, vezano za koncert koji će se održati 05.08.2012. godine u čast slavodobitnika, tko će svirati za 4.000,00 kuna na što je gradonačelnik odgovorio da će svirati lokalni band. 

             Vijećnika Mira Bulja zanimalo je da li je Odbor za Program „Dani Alke i Velike Gospe“ imao kakve amandmane na što je predsjedatelj i ujedno predsjednik tog Odbora odgovorio da nije bilo kvoruma ni amandmana nego da je sve neslužbeno razgovarano. 

             Nakon završene rasprave, predsjedatelj je dao na glasovanje Prijedlog Programa „Dani Alke i Velike Gospe“ za 2012. godinu i konstatirao da je Gradsko vijeće većinom glasova ( 13 „za“ 4 „suzdržana“) donijelo

             Program „Dani Alke i Velike Gospe“ za 2012. godinu. 

             Nezavisna lista dr. Stipislava Jadrijevića zatražila je pauzu.

      TOČKA 10.
                Izvješće o realizaciji plana i programa rada DV „Bili cvitak“ za 2010./2011. pedagošku godinu s financijski izvješćem za 2011. godinu
                 Ova točka dnevnog reda je povučena budući da je predlagateljica ove točke dnevnog reda ravnateljica DV „Bili cvitak“ Ana Križanac, putem dopisa, zbog osobnih zdravstvenih problema, a sukladno članku 144. Poslovnika Gradskog vijeća Grada Sinja predložila povlačenje ove točke dnevnog reda i njeno uvrštavanje na sljedeću sjednicu Gradskog vijeća kako bi se o istoj mogla izjasniti.

       TOČKA 11. 

                Izvješće o realizaciji plana i programa rada DV „Čarobni pianino za 2010./2011. pedagošku godinu s financijski izvješćem za 2011. godinu

                Uvodno obrazloženje dala je ravnateljica gđa. Virna Sasso.
                Predsjedatelj je pročitao stav Odbora za društvene djelatnosti koji je razmotrio i jednoglasno prihvatio predmetno Izvješće, te stav Odbora za Proračun i financijsku kontrolu koji je razmotrio financijski dio Izvješća i jednoglasno isti prihvatio s napomenom da se dostavi i završni račun. 

                Vijećnik Dragan Podrug upitao je ravnateljicu, s obzirom na činjenicu da ravnateljica drugog dječjeg vrtića nije došla dati izvješće, da li smatra da je ona nepotrebno gubila popodne dolazeći pred Gradsko vijeće na što je ravnateljica odgovorila da nije ukoliko joj je Grad dao povjerenje da realizira program. Vijećnik Dragan Podrug zahvalio je na odgovoru i upitao ravnateljicu da li postoji u vrtiću obveza plaćanja u 6., 7. i 8. mjesecu za čuvanje mjesta. Ravnateljica je odgovorila da je 6. mjesec kao i bilo koji drugi mjesec pedagoške godine, a bitno se razliku 7. i 8. mjesec kada većina roditelja ima godišnje odmore što oslobađa djecu odlaska u vrtić. Nadalje, ravnateljica je rekla da ako roditelji ne odluče  slati djecu u vrtić imaju mogućnost platiti jedan mjesec, a jedan ne ili da taj iznos prepolove u dva iznosa i da se to događa u 7. mjesecu. Vijećnika Dragan Podrug istakao je kako je čuo da toga nema u drugim vrtićima na što je ravnateljica odgovorila da pedagoška godina traje od 01. rujna do 30. kolovoza i da roditelji sudjeluju sa 11 mjeseci, a da li u drugom vrtiću sudjeluju sa 10 mjeseci ona ne zna. 

                Vijećnik Miro Bulj  istakao je kako nije dostavljen podatak o djeci sa poteškoćama u razvoju i ako ih ima da li su im osigurani uvjeti na što je ravnateljica odgovorila da su jedini vrtić u županiji koji ima verificiran program od nadležnog ministarstva za rad s djecom sa poteškoćama u razvoju i da imaju kompletnu stručnu službu i ukoliko Grad to bude tražio oni će to dostaviti. Vijećnika Mira Bulja zanimalo je, s obzirom na broj djece u grupi (32) koji je iznad pedagoškog standarda  u Hrvatskoj, da li imaju dopuštenje roditelja i da li ima dovoljno prostora za svu djecu na što je ravnateljica odgovorila da prostor zadovoljava potrebe djece  i da se ne radi o 32 djece nego da je to vjerojatno greška.  
               Vijećnik Stjepan Labrović osvrnuo se na izvješće i istakao kako Grad sufinancira 89 djece, a da je u financijskom izvješću prikazano 94 djece, pa ga je zanimalo čemu te razlike, također ga je zanimalo da li postoje svi uvjeti za rad vrtića, jer da piše kako ishođenje uporabne dozvole košta 42.000,00 kn i da li postoji kompletna dokumentacija, a ravnateljica je odgovorila da se radi o grešci što se tiče broja djece, da imaju sve uvjete za rad, a da za veći broj djece Grad ne plaća ništa i da Grad sufinancira 89 djece. 
             Vijećnik Stipe Jadrijević-Cvrlje rekao je kako su rashodi veći za 300.000,00 kuna pa ga zanima da li će se to odstupanje odraziti na boravak djece u vrtiću na što je ravnateljica odgovorila da su u to svjesno ušli, jer se na nekakvu dobit može računati tek nakon 4-5 godina, da je prvo željela opravdati povjerenje Grada,a da standard djece nije pao, jer su to nadoknadili na nivou cjelokupne ustanove. 

     Nakon završene rasprave, predsjedatelj je dao na glasovanje Izvješće o realizaciji plana i programa rada DV „Čarobni pianino za 2010./2011. pedagošku godinu s financijski izvješćem za 2011. godinu i konstatirao da je Gradsko vijeće većinom glasova (16 „za“ 1 „suzdržan“) prihvatilo

     Izvješće o realizaciji plana i programa rada DV „Čarobni pianino za 2010./2011. pedagošku godinu s financijski izvješćem za 2011. godinu. 
 TOČKA 12. 
          Izvješće o realizaciji plana i programa rada DV „Blagovijest“ za 2010./2011. pedagošku godinu 
           Predsjedatelj je obrazložio da je izvjestiteljica ove točke dnevnog reda trebala biti časna sestra Ana Marković koja se ispričala tako da će jedan dio tog izvješća obrazložiti v.d. predstojnika Igor Vidalina. 
           Vijećnik Stipe jadrijević-Cvrlje istako je kako smatra da bi sukladno prethodnoj točki dnevnog reda, a s obzirom da nema ravnateljice, i ova točka dnevnog reda trebala biti povučena na što je predsjedatelj odgovorio da je i do sada bila praksa da nitko direktno iz dječjeg vrtića „Blagovijest“ nije bio izvjestitelj, misli da je ovo jedna tehnička stvar gdje i do sada nije bilo izvjestitelja iz DV „Blagovijest“  i da bi bilo korektno da odrade ovaj prijedlog.

            V.d. predstojnika Igor Vidalina naglasio je kako u ovom slučaju časna sestra nije povukla Izvješće nego je zamolila njega ili predsjedatelja da kaže nekoliko riječi, te je u tom smislu kratko obrazložio podneseno Izvješće. 
             Predsjedatelj je pročitao stav Odbora za društvene djelatnosti koji je razmotrio i jednoglasno prihvatio predmetno Izvješće, te stav Odbora za Proračun i financijsku kontrolu koji je također razmotrio predmetno Izvješće i jednoglasno isto prihvatio s napomenom da se dostavi i završni račun. 

              Vijećnik Miro Bulj napomenuo je kako nema financijskog Izvješća te je upitao da li je to potrebno, a također je postavio i pitanje o uvjetima za djecu s poteškoćama u razvoju, te je naglasio kako bi bilo dobro da u sljedećem izvješću budu ti podaci .
              Nakon završene rasprave, predsjedatelj je dao na glasovanje Izvješće o realizaciji plana i programa rada DV „Blagovijest“ za 2010./2011. pedagošku godinu i konstatirao da je Gradsko vijeće jednoglasno (  16 „za“)  prihvatilo 
              Izvješće o realizaciji plana i programa rada DV „Blagovijest“ za 2010./2011. pedagošku godinu.  

    TOČKA 13. 
           Izvješće o radu Gradske knjižnice Sinj s financijskim izvješćem za 2011. godinu 

           Ravnateljica Gradske knjižnice Sinj Mladenka Macan obrazložila je Izvješće o radu Gradske knjižnice Sinj s financijskim izvješćem za 2011. godinu, te je naglasila da je  Izvješće podijeljeno u dva dijela, da se prvi dio se odnosi na financijsko poslovanje, a drugi dio na samo knjižnično poslovanje. Traži li su sredstava od Grada Sinja i Ministarstva kulture te su zaradili nešto vlastitog novca i na temelju toga  sastavili jedan program gdje je glavni cilj nabaviti knjižnu i neknjižnu građu da se obogati zavičajna zbirka, plaće djelatnika, itd., također je navela iznose utvrđenih sredstava i njihovu potrošnju, te je navela ciljeve poslovanja Gradske knjižnice.  
           Odbor za Proračun i financijsku kontrolu razmotrio je i jednoglasno prihvatio Izvješće o radu Gradske knjižnice Sinj uz napomenu da se dostavi i završni račun.

Odbor za društvene djelatnosti je također razmotrio i jednoglasno prihvatio Izvješće.

Vijećnik Miro Bulj istakao je kako je čuo da je bilo nekih šteta po pitanju knjiga, pa ga je zanimao neki okvirni broj po pitanju knjiga na što je ravnateljica odgovorila da se radi o 30-50 knjiga, da je krov prokišnjavao i da to nisu odmah uočili. Također je naglasila da se šteta dogodila dok njih nije bilo u knjižnici. 


Vijećnik Miro Bulj istakao je kako bi trebalo sanirati taj krov, a po nekim standardima koje je proučavao knjižnica bi trebala biti u prizemlju, imati zasebni ulaz, itd., a ova knjižnica   nema ni jedan uvjet. Također je upitao vezano za  prihode knjižnice da je planirano 2011. godine 80 000 kuna, ostvareno 60 000 kuna i zašto je ta razlika na što je ravnateljica odgovorila da su i prethodne godine dobili 60 000 kuna, ali sebi daje za pravo da pita malo više,  60 000 kuna je odobreno i to je realizirano.


Vijećnik Miro Bulj naglasio je da je u odnosu na 2006./2007. nabavka knjiga dosta manja, a ravnateljica je odgovorila da su prije imali i 100 000 kuna od Ministarstva kulture, ali da Ministarstvo ne nagrađuje ustanove koje ne prati Grad i da tako gube sredstva i od Ministarstva.


Vijećnika Mira Bulja zanimalo je koliki je broj posudbi knjiga, a ravnateljica je odgovorila da se vodi sve, broj upita, posudbi i drugih aktivnosti i da to bude otprilike oko 200 000 aktivnosti.


Vijećnik Miro Bulj također je naglasio da bi Grad trebao puno više poraditi na stambenom zbrinjavanju, pristupanju, da imaju dnevni tisak.


 Vijećnik Stjepan Labrović misli da je uredno prikazana prihodovna i rashodovna strana, broj članova je 847, te se osvrnuo na prostor knjižnice koji ne ispunjava određene standarde pa ima jedan prijedlog, da ova izvršna vlast prebaci knjižnicu u zgradu preko puta restorana „Pinjur“. Vijećnik Stjepan Labrović rekao je kako treba vidjeti koliko bi taj prostor koštao i da se u idućoj godini od proračunskih sredstava Grada Sinja i sa Ministarstvom kulture uredi prostor za knjižnicu, također je zamolio gradonačelnika za mišljenje o ovoj inicijativi i naglasio da bi trebalo napraviti jedan financijski troškovnik i na taj način riješiti ovaj problem.


Gradonačelnik Ivica Glavan istakao je kako za pola od ovih stvari prvi put čuje, da je  Grad u više navrata pokušao sanirati taj krov i on je 50% obnovljen, te da osobno nije upoznat s toliko lošom slikom. Gradonačelnik je također rekao da ne zna da li se ravnateljica do sada obraćala Gradu što se tiče ovih stvari, a vezano za prijedlog vijećnika rekao je kako sad imaju većih prioriteta i da Gradska knjižnica neće biti predložena u slijedećem proračunu što ne znači da oni to ne bi željeli. Gradonačelnik je rekao da je to jedan veći prostor i da se može  puno bolje iskoristiti kao i da Grad Sinj ima puno većih problema za rješavanje  od Gradske knjižnice. Gradonačelnik je postavio pitanje vezano za radno vrijeme Gradske knjižnice, pa je ravnateljica odgovorila da je radno vrijeme ujutro od 8,30 –19,00 sati, stanka od 11,00-11,30 sati i da rade subotom od 8,30 –12,00 sati. Gradonačelnik Ivica Glavan naglasio je da prijedlog vijećnika nije objektivan, ali ne znači da se možda ne bi moglo naći svrsishodnije rješenje.

          Vijećnik Miro Bulj izrazio je nezadovoljstvo izlaganjem Gradonačelnika u dijelu u kojem gradonačelnik govori da do sada nije čuo za ove probleme, jer da svako godišnje izvješće do sada spominje ove probleme.

           Zamjenica gradonačelnika Elena Perković-Paloš pozdravila je borbu za bolje uvjete Gradske knjižnice, ali isto tako je istakla kako ni rodilište nema sve uvjete pa radi, da  ravnateljica može doprinijeti boljem radu knjižnice, a ne uvijek tražiti razloge u drugima, a budući da knjižnica ima 847 članova upitala je koliko je članova s područja Sinja, a koliko s područja drugih jedinica lokalne samouprave na što je ravnateljica odgovorila da ne znaju taj podatak i da se to u niti jednom izvješću ne traži.

          Zamjenica gradonačelnika Elena Perković-Paloš upitala je da li je ikada ravnateljica pitala druge lokalne jedinice zahtjev za pomoć u kupnji knjiga na što je ravnateljica odgovorila da je jako dobro surađivala sa općinom Hrvace u nekoliko navrata i da su im kupili telefax, police, ali da ne može stalno maltretirati jedne te iste ljude s dopisima. Također je rekla kako je i Općini Otok uputila dopis da im pomogne, ali nije naišla na pozitivan odgovor tako da ne može se reći da se pomoć ne traži, ali da netko pomogne, a neki se jednostavno ogluše.

          Zamjenica gradonačelnika Elena Perković-Paloš  istakla je kako proizlazi da je pomoć drugih jedinica vrlo mala, te je zatražila od ravnateljice da pošalje ipak dopis svim jedinicama čiji stanovnici su članovi knjižnice i zatraži pomoć, te da je zanima koliki je broj fizičkih posjeta u knjižnicu dnevno na što je ravnateljica odgovorila da to može reći jedino okvirno, dakle, nekad i 100 ljudi dnevno, a nekad i 20 ljudi. 

         Elena Perković Paloš stavila je naglasak na sigurnu proračunsku plaću koju prima, a ravnateljica je odgovorila da Grad Sinj ne daje  dovoljno sredstava niti za tu plaću.

         Vijećnica Ivana Šabić istakla je kako je začuđena s ovim izlaganjem pa je upitala ravnateljicu koliko je puta do sada surađivala s gradonačelnikom i koliko je puta tražila sredstva za sve probleme koje je navela i da su ista pitanja i za gradonačelnika, te je naglasila da je ona ravnateljica sjedila bi svaki dan ispred Ureda gradonačelnika.

       Ravnateljica je odgovorila da može sjediti cijeli dan ispred ureda samo ako ne radi za pultom u smjeni, jer u protivnom ne zna kako bi to bilo moguće.  Također je istakla kako se u nekoliko navrata, posebno na početku mandata, obratila gradonačelniku prvenstveno zbog svoje male plaće u tom trenutku, a koji je onda reagirao i odradio to, jer da je godinama bila potplaćena, ispod profesorske plaće i da zahvaljuje gradonačelniku na tome. Također je rekla kako je u nekoliko navrata zvala gradonačelnika zbog vode, nekih troškova i tekuće problematike, ali da je  često nedostupan.

        Vijećnica Ivana Šabić  upitala je ravnateljicu da li je ikada sudjelovala u nekom natječaju u suradnji s obrazovnim ustanovama i drugim kulturnim institucijama, a ravnateljica je odgovorila da svake godine sudjeluju  u natječaju za nabavu građe, jer bez natječaja ne mogu dobiti sredstva na što je vijećnica Ivana Šabić odgovorila da postoje i drugi natječaji i da se  može prijaviti u Ministarstvo obitelji ako imaju grupne radionice.

       Ravnateljica Mladenka Macan odgovorila je vijećnici Ivani Šabić da ona nije shvatila osnovnu stvar, a to je da jedva izađe na kraj s osnovnom djelatnošću, a dodatne aktivnosti zahtijevaju i dodatne ljude.Vijećnica Ivana Šabić odgovorila je da bi kao ravnateljica ipak trebala ostati i iza radnog vremena na što je ravnateljica odgovorila da to nije moguće, jer ona ima svoje radno vrijeme,a dio koji odrađuje kući da se može vidjeti po mailovima koje šalje vikendima.

        Gradonačelnik Ivica Glavan odgovorio je da je on ponovno malo šokiran, jer da se osobno ne može sjetiti niti jednog poziva na koji nije odgovorio ističući da se možda radilo o komunikaciji s tajnicom na što je predsjedatelj zamolio da sada komunikacija krene u drugom smjeru s čim se složila i ravnateljica ističući kako smatra da rade vrlo dobro u tim uvjetima koje imaju. Gradonačelnik Ivica Glavan naglasio je da svaki dan ima između 50 –100 poziva i da ne postoji osoba kojoj ne odgovori i da ga zato to smeta, jer ako ga je više puta zvala sigurno se javio osim ako se ne radi o neposrednoj komunikaciji.

        Vijećnicu Ivanu Šabić zanimalo je da li se ravnateljica ikada obratila gospodinu Sesardiću  za sastanak na što je ravnateljica Mladenka Macan upitala vijećnicu  u čemu vidi problem, jer da je sa gosp. Sesardićem surađivala i da on napravi što može. 
        Vijećnik Hrvoje Markulin istakao je kako mu je zadovoljstvo pratiti raspravu oko ovog Izvješća, također istakao kako se ravnateljica bori za interese jedne značajne institucije u Gradu i da je ovo možda jedina prava prilika u godinu dana da kaže malo čvršće i bolje svoje probleme, te je naglasio da u tim uvjetima ona izvrsno radi svoj posao, da su se neke stvari malo popravile i da imaju interesantan prijedlog nove zgrade knjižnice, koji ne bi trebalo u startu odmah odbaciti. Vijećnik Hrvoje Markulin rekao je kako su i lani govorili o tom krovu, da unutar te zgrade ima i drugih subjekata koji iznajmljuju te prostore i uplaćuju određene iznose, pa je upitao gradonačelnika postoji li tu prostora da se taj novac iskoristi i još dio od Grada, pa da se taj krov sanira koliko treba na što je gradonačelnik odgovorio da je problem tog objekta što je saniran 2005. godine i utrošena su velika sredstva i vidi se kako, a da tada nitko nije reagirao i onda da su krenuli u parcijalno saniranje što nije dobro.

          Vijećnik Hrvoje Markulin savjetovao je ravnateljici da pred donošenje proračuna za slijedeću godinu kontaktira ili vijećnike ili gradonačelnika.

          Vijećnik Stjepan Filipović-Grčić istakao je kako neće ravnateljicu ništa pitati nego je samo kao korisnik izrazio pohvalu za ljubaznost i profesionalnost koja omogućava funkcioniranje knjižnice unatoč skromnim uvjetima.

           Vijećnik  Mate Glavinović istakao je kako je još 2005. godine ravnateljica rekla da im prokišnjava krov i kako je u razgovoru sa tadašnjim gradonačelnikom pokrenuo jedan dio da se to sanira,  ali da ne zna da li je to bilo dobro sanirano. Vijećnik Mate Glavinović također je postavio pitanje vezano za knjigovodstveni servis, jer mu kao gradskom vijećniku nije jasno     zašto taj dio ne bi prebacili na gradske službe na što je pročelnica Upravnog odjela za financije Jasna Mijić-Trogrlić istakla da Grad uredno pokriva troškove za dva zaposlena, a  što se tiče materijalnih troškova da ih Grad financira jednim dijelom, te da izdvaja jako malo sredstava za nabavku knjiga. Pročelnica je naglasila kako misli da je ta suradnja vrlo dobra, da Upravni odjel za financije broji tri djelatnika i vrši poslove knjigovodstva za DVD Sinj i neke druge i kada bi sve to radili trebalo bi biti 15 ljudi, a misli da imaju i previše posla.

           Vijećnik Miro Bulj prigovorio je povredu Poslovnika, a prigovorio je i izlaganju vijećnika Mate Glavinovića vezano za kvalitetu tadašnjeg saniranja krovišta nakon čega slijedi kraća rasprava između vijećnika Mira Bulja i Mate Glavinovića koji je odgovorio da su tada bili sanirani oluci, a ne cijeli krov. 

           Nakon završene rasprave, predsjedatelj je dao na glasovanje Izvješće o radu Gradske knjižnice Sinj s financijskim izvješćem za 2011. godinu i konstatirao da je Gradsko vijeće većinom glasova ( 16 „za“ 1 „suzdržan“) prihvatila 

           Izvješće o radu Gradske knjižnice Sinj s financijskim izvješćem za 2011. godinu. 

 TOČKA 14.
            Prijedlog Rješenja o imenovanju članova Povjerenstva za dodjelu novčanih poticaja za zapošljavanje na području Grada Sinja

            Predsjednik Odbora za izbor i imenovanja Stjepan Filipović-Grčić u ime Odbora predložio je članove Povjerenstva za dodjelu novčanih poticaja za zapošljavanje na području Grada Sinja i to zamjenicu gradonačelnika Elenu Perković-Paloš za predsjednicu, a za članove Povjerenstva predložio je zamjenika gradonačelnika Zorana Vujanovića, v.d. pročelnicu Upravnog odjela za prostorno planiranje, komunalne djelatnosti,  gospodarstvo i upravljanje imovinom Ankicu Panzu, v.d. predstojnika Ureda Grada Igora Vidalinu i pročelnicu Upravnog odjela za financije Jasnu Mijić-Trogrlić. 
           Vijećnik Miro Bulj upitao je može li predložiti nekoga za člana na što je predsjedatelj odgovorio da vrijedi isto tumačenje koje je Odbor za Statut, Poslovnik i normativnu djelatnost dao i za jednu od prethodnih točaka. 

           Vijećnik Hrvoje Markulin istakao je kako smatra da je ovo jedna od najvažnijih točaka, jer se tiče gospodarstva na području grada Sinja i da se tome treba najviše posvetiti s obzirom na veliki broj nezaposlenih. Vijećnik Hrvoje Markulin podsjetio je na prijašnje subvencioniranje poduzetničkih kredita, pa na donošenje Odluke o poticanju zapošljavanja i sad osnivanje predmetnog Povjerenstva konstatirajući da vrijeme prolazi, a da još nema nikakvih konkretnih rezultata podsjećajući i na sjednice Gradskog vijeća koje se održavaju svako tri mjeseca. Vijećnik Hrvoje Markulin osvrnuo se i na izjave zamjenice gradonačelnika Elene Perković-Paloš u medijima vezano za prenamjenu dijela predviđenih sredstava u sklopu novoga zakona o poticanju stručnog osposobljavanja te je postavio pitanje koliko je to pravno moguće.

          Zamjenica gradonačelnika Elena Perković-Paloš nazvala je izlaganje vijećnika Hrvoja Markulina populističkim, te je naglasila da tijekom tri godine u Gradskom vijeću nisu  predložili niti jedan prijedlog o tome na koji način smanjiti nezaposlenost, te da je iz Odluke o poticanju zapošljavanja vidljivo da se prvi javni poziv raspisuje tek u 7. mjesecu do kada se ovo Povjerenstvo mora izglasati. Zamjenica gradonačelnika govorila je o konkretnim mjerama i planovima vezano za poticanje zapošljavanja te je pozvala sve vijećnike da predlože svoje prijedloge umjesto kritiziranja. 
          Vijećnik Hrvoje Markulin izrazio je nezadovoljstvo izlaganjem zamjenice gradonačelnika Elena Perković-Paloš podsjećajući na predizbornu kampanju izvršne vlasti i na obećanja radnih mjesta ističući da oni kao opozicija s pravom očekuju da to izvršna vlast i ostvari, naglasivši da je veliki broj projekata naslijeđen od HDZ-a i nastavljen. Vijećnika Hrvoja Markulina zanimalo je zašto javni poziv nije mogao ići prije na što je zamjenica gradonačelnika odgovorila da to stoji u Odluci koju su svi izglasali. Vijećnik Hrvoje Markulin naglasio je da još uvijek od 1,8 mil. kuna nije ni kune povučeno i da se sada traži treći način.      

         Vijećnik Miro Bulj istakao je kako misli da nitko od vijećnika nema namjeru biti protiv gospodarstva i da se radi o precijenjenom projektu. 
         Nakon završene rasprave između vijećnika Hrvoja Markulina  i zamjenice gradonačelnika Elene Perković-Paloš, vijećnik Sloven Poljak istakao je kako podržava zamjenicu gradonačelnika, jer ta sredstva do sada nisu ni mogla biti povučena, te je upitao zašto se tim sredstvima ne bi pomoglo nekim našim poduzećima na što je zamjenica gradonačelnika odgovorila da su razmišljali o tome i da im je stalo da 1,8 mil. kuna završi u gospodarstvu, da postoji više varijanti, a jedna je i da se bespovratnim sredstvima pomogne tvrtkama iz ovog područja i da će to možda ići kao prijedlog. 

         Vijećnik Dragan Podrug također se osvrnuo na izlaganje zamjenice gradonačelnika  Elene Perković-Paloš i istakao kako su vijećnici onemogućeni u obavljanju svoje funkcije što pokazuje sazivanje sjednica u zakonskom roku, te je naglasio kako svi, a pogotovo oporbeni vijećnici nisu ni bili u mogućnosti sudjelovati u donošenju odluka vezanih za ovaj grad zadnje tri godine, te je izrazio nezadovoljstvo prebacivanjem odgovornosti na vijećnike i ukazao na razliku između izvršne  i zakonodavne vlasti. Slijedi kraća rasprava između vijećnika Dragana Podruga i zamjenice gradonačelnika Elene Perković-Paloš.

         Vijećnik Stjepan Labrović osvrnuo se na izjavu zamjenice gradonačelnika da će ova vlast za zapošljavanje dati iz Fonda za zapošljavanje 1.600,00 kuna, te je podsjetio kako polaznici stručnog osposobljavanja nemaju status službenika zbog čega ne vidi način da se to realizira, te je predložio da Grad primi na stručno osposobljavanje novih 17 nezaposlenih osoba sa zavoda za zapošljavanje i da tih 17 osoba sufinancira na što je zamjenica gradonačelnika odgovorila da za još 17 pripravnika Grad nema ni mentora ni prostora.
         Vijećnik Mate Glavinović zamolio je vijećnike za kulturu dijaloga te je upitao da li je izrađen prijedlog za dodjelu tih bespovratnih sredstava, te je pročitao koje bi sve točke prijedlog trebao sadržavati  i ponudio svoju pomoć, a zamjenica gradonačelnika Elena Perković-Paloš odgovorila je da zavod za zapošljavanje donosi svu dokumentaciju i ugovore i da se po njihovim kriterijima dodjeljuju sredstva. 
          Vijećnik Davor Milošević rekao je kako imaju predložene članove za Povjerenstvo, da se ne radi o nikakvom nepotizmu, da ti članovi pregledavaju papire i određuju tko ispunjava i uvjete i da u tom smislu da nije bitno tko su članovi na što je zamjenica gradonačelnika Elena Perković-Paloš nadodala da bi voljela kada bi HDZ, HSLS i Miro  Bulj predložili svoje članove. 

          Na prijedlog kluba vijećnika HDZ-a, predsjedatelj je odredio pauzu od 15 minuta. 

          Nakon završene pauze vijećnika Hrvoje Markulin rekao je da bi bilo dobro da se i oni uključe u rad ovog Povjerenstva kako je zamjenica gradonačelnika i predložila, te je istakao kako imaju konkretan prijedlog (HDZ, HSLS i vijećnik Miro Bulj) kako bi po njihovom mišljenju trebalo izgledati Povjerenstvo i da je prijedlog napisan u pisanoj formi i potpisan od 7 vijećnika, a po kojem bi Povjerenstvo radilo u sljedećem sastavu:

· predsjednica: Martina Barbić,

· član: Mladen Vidić,

· član: Tihomir Radović

· član: v.d. pročelnica Upravnog odjela za prostorno planiranje, komunalne djelatnosti,  gospodarstvo i upravljanje imovinom Ankica Panza 

· član: pročelnica Upravnog odjela za financije Jasna Mijić-Trogrlić. 
        Predsjedatelj je odredio pauzu u trajanju od 5 minuta na prijedlog kluba vijećnika SDP-a.

       Nakon završene pauze, vijećnik Stipe Jadrijević-Cvrlje u ime kluba vijećnika SDP-a rekao je kako se slažu s prijedlogom kojeg je iznio vijećnik Hrvoje Markulin ujedno i predsjednik kluba vijećnika HDZ-a , te je predložio da na čelu tog Povjerenstva bude idejni začetnik i osoba koja je najodgovornija za gospodarstvo u ovom gradu, a to je zamjenica gradonačelnika Elena Perković-Paloš.   

       Vijećnik Hrvoje Markulin istakao je kako smatra da je dovoljna zastupljenost gradske vlasti preko dvije pročelnice i da će sve informacije iz Povjerenstva  na vrijeme doći do gradonačelnika i zamjenice gradonačelnika koja će moći prema Povjerenstvu uspostaviti kontakt, te da nije nužno da zamjenica gradonačelnika bude na čelu Povjerenstva nakon čega slijedi kraća rasprava sa vijećnikom Stipom Jadrijevićem-Cvrljom. 
        Vijećnik Miro Bulj istakao je kako je sama zamjenica gradonačelnika tražila da se svi uključe pa je i on dao jedan prijedlog za člana Povjerenstva, smatra da je to stručna osoba i da će pomoć radu tog Povjerenstva. 

        Nakon završene rasprave, predsjedatelj je dao na glasovanje prijedloge za članove Povjerenstva za  dodjelu novčanih poticaja za zapošljavanje na području Grada Sinja:

1. Predsjedatelj je dao na glasovanje najprije prijedlog Odbora za izbor i imenovanja koji predlaže da Povjerenstvo radi u sljedećem sastavu: 
· predsjednica: zamjenica gradonačelnika Elena Perković-Paloš
· član: zamjenika gradonačelnika Zoran Vujanović,
· član:  v.d. pročelnica Upravnog odjela za prostorno planiranje, komunalne djelatnosti,  gospodarstvo i upravljanje imovinom Ankica Panza,

· član:  v.d. predstojnik Ureda Grada Igor Vidalina,

· član: pročelnica Upravnog odjela za financije Jasna Mijić-Trogrlić. 

             Predsjedatelj je konstatirao da Gradsko vijeće većinom glasova (7 „za“  9 „protiv“) nije prihvatilo prijedlog Odbora za izbor i imenovanja.
2. Predsjedatelj je dao na glasovanje prijedlog vijećnika HDZ-a, HSLS-a i nezavisnog vijećnika Mira Bulja da Povjerenstvo radi u sljedećem sastavu: 
· predsjednica: Martina Barbić,

· član: Mladen Vidić,

· član: Tihomir Radović

· član: v.d. pročelnica Upravnog odjela za prostorno planiranje, komunalne djelatnosti,  gospodarstvo i upravljanje imovinom Ankica Panza 

· član: pročelnica Upravnog odjela za financije Jasna Mijić-Trogrlić. 
           Predsjedatelj je konstatirao da je Gradsko vijeće većinom glasova ( 9 „za“, 7 „protiv“) prihvatilo prijedlog  vijećnika HDZ-a, HSLS-a i nezavisnog vijećnika Mira Bulja.  
 TOČKA 15.

          Prijedlog Rješenja o razrješenju i imenovanju novih članova Odbora za javna priznanja
         Predsjednik Odbora za izbor i imenovanja Stjepan Filipović-Grčić u ime Odbora predložio je razrješenje članova Odbora za javna priznanja Stipe Jukića, Dražana Šabića i Hrvoja Markulina koji su na  20. sjednici Gradskog vijeća Grada Sinja održanoj dana 11. srpnja 2011. godine kao i ostali vijećnici HDZ-a, HSLS-a te nezavisni vijećnik Miro Bulj podnijeli ostavke na članstvo u svim odborima u kojima participiraju, a u međuvremenu,  04. svibnja 2012. godine, vijećnici Stipe Jukić i Dražan Šabić podnijeli su također ostavku i na mjesto vijećnika Gradskog vijeća Grada Sinja, te se predlaže imenovanje vijećnika Stipe Jadrijevića-Cvrlje, Davora Miloševića i Milana Smolje na mjesto člana Odbora za javna priznanja. 
        Predsjednik Odbora Stjepan Filipović-Grčić istakao je kako je predsjedniku kluba vijećnika HDZ-a Hrvoju Markulinu predložio da mjesta njihovih vijećnika ponovno zauzmu vijećnici HDZ-a,  a da je vijećnik Hrvoje Markulin rekao kako vijećnici HDZ-a ostaju pri svome stavu, a to je da neće sudjelovati u radu odbora. 
        Vijećnik Hrvoje Markulin obrazložio je zašto ne žele sudjelovati u radu odbora, te je iznio kronologiju događaja koji su prethodili takvom stavu (gruba smjena kolege vijećnika Hrvoja Filipovića-Grčića iz Odbora za međugradsku suradnju ), pozivajući se na principijelnost i dosljednost u svojim stavovima. 

        Nakon završne rasprave, predsjedatelj je dao na glasovanje Prijedlog Rješenja o razrješenju i imenovanju novih članova Odbora za javna priznanja i konstatirao da Gradsko vijeće većinom glasova (7 „za“  7 „protiv“  2 „suzdržana“) nije prihvatilo Prijedlog Rješenja o razrješenju i imenovanju novih članova Odbora za javna priznanja. 
 TOČKA 16. 

         Prijedlog Rješenja o razrješenju zamjenika predsjednika i člana Odbora za predstavke i prijedloge i imenovanju novog zamjenika predsjednika i člana Odbora za predstavke i prijedloge

          Predsjednik Odbora za izbor i imenovanja Stjepan Filipović-Grčić u ime Odbora 
predložio je razrješenje zamjenika predsjednika Stjepana Labrovića i člana Odbora za predstavke i prijedloge Miloša Balića koji su na  20. sjednici Gradskog vijeća Grada Sinja održanoj dana 11. srpnja 2011. godine kao i ostali vijećnici HDZ-a, HSLS-a i nezavisni vijećnik Miro Bulj podnijeli ostavke na članstvo u svim odborima u kojima participiraju, a u međuvremenu, 04. svibnja 2012. godine, vijećnik Miloš Balić podnio je također ostavku i na mjesto vijećnika Gradskog vijeća Grada Sinja, te se predlaže imenovanje vijećnika Milana Smolje na mjesto zamjenika predsjednika i vijećnika Slovena Poljaka na mjesto člana Odbora za predstavke i prijedloge. 
            Vijećnika Hrvoja Markulina zanimalo je da li je razrješenje jedan čin, a imenovanje drugi čin na što je v.d. predstojnika Ureda Grada Igor Vidalina odgovorio da se može jednim rješenjem razriješiti i imenovati, a da može i odvojeno.

            Nakon završene rasprave, predsjedatelj je dao na glasovanje Prijedlog Rješenja o razrješenju zamjenika predsjednika i člana Odbora za predstavke i prijedloge i imenovanju novog zamjenika predsjednika i člana Odbora za predstavke i prijedloge i konstatirao da Gradsko vijeće većinom glasova (7 „za“  8 „protiv“  1 „suzdržan“) nije prihvatilo Prijedlog Rješenja o razrješenju zamjenika predsjednika i člana Odbora za predstavke i prijedloge i imenovanju novog zamjenika predsjednika i člana Odbora za predstavke i prijedloge. 

 TOČKA 17.    
         Prijedlog Zaključka Gradskog vijeća o hitnom rješavanju i sprečavanju nesagledivih šteta za vrijeme suše te o dostavi pitke vode ugroženim planinskim naseljima na području Grada Sinja bez vodoopskrbnog sustava i to u naseljima Zelovo, gornja zona Obrovca i Bajagića (Čačijin dolac, Priorica), te uputiti zahtjev prema županu Splitsko-dalmatinske županije o proglašenju elementarne nepogode na tom području, te uputiti zahtjev za pomoć u sprečavanju daljnjih šteta po ljude, poljoprivredne usjeve, domaće životinje, MORH-u i Vatrogasnim postrojbama i olakšanje kao i oslobađanju plaćanja dostave vode potrebitim stanovnicima na tim područjima bez vodoopskrbnog sustava

         Vijećnik Miro Bulj iznio je razloge zbog kojih je predložio ovu točku dnevnog reda, a gradonačelnik Ivica Glavan najavio je početak radova u narednih 30 dana, jer su sredstva odobrena, te da zbog toga smatra kako nema potrebe slati ikome išta, jer će mještani tog područja za 4-5 mjeseci dobiti vodu.

         Vijećnik Miro Bulj odgovorio je da tim ljudima voda treba sada za vrijeme suše, da je jedna cisterna 100 kuna i traje 2-3 dana, a da bi je naručili trebaju dolaziti u Sinj, te da su bunari prazni. 
         Zamjenica gradonačelnika Elena Perković-Paloš pozdravila je ovu borbu vijećnika Mira Bulja da se osigura pitka voda, te je istakla kako je to svima u interesu, također je predložila predsjednicima mjesnih odbora s navedenih područja da tjedne potrebe svojih mještana  za vodom  dostave u Grad i da će onda vidjeti mogu li servisirati sa svojim cisternama tjedne potrebe za vodom mještana sa tih kritičnih područja, a ako ne budu mogli da će zatražiti pomoć.  

          Vijećnik Miro Bulj naglasio je da mjesni odbori to teško mogu kontrolirati , jer su to velika mjesta i da tu postoji problem komunikacije, te je ponovio da je potreban bilo kakav zaključak da se tim ljudima pomogne. Vijećnik Borislav Budimir-Bekan istakao je kako to ne bi trebalo prebacivati na predsjednike mjesnih odbora i da bi cisternama trebalo puniti bunare  kojih ima desetak.

          Vijećnika Dragana Podruga zanimalo je da li se plaća ekonomska cijena nakon što    svako domaćinstvo iscrpi pravo na subvencioniranu cisternu koja košta 100,00 kuna jednokratno na što je zamjenica gradonačelnika Elena Perković-Paloš odgovorila da nije nego da svaki put košta 100,00 kuna. 

          Vijećnik Stjepan Filipović-Grčić rekao je kako misli da to spada u djelokrug Stožera za zaštitu i spašavanje, a vijećnik Borislav Budimir-Bekan istakao je kako ga zanima sam postupak pri dostavi vode, te je apelirao na Vodovod i Čistoću d.o.o. da vidi kolike su sadašnje potrebe za vodom i može li se to pokriti s našom cisternom, a zamjenica gradonačelnika Elena Perković-Paloš odgovorila je da je isporučenih 77 cisterni vode tijekom  lipnja, isporučeno sa cisternom Vodovoda i Čistoće d.o.o. i vatrogasaca, te je predložila da se u javnom glasilu objavi da će komunalni redar Grada Sinja doći u mjesto i omogućiti da se uplate izvrše na licu mjesta i da će oni obaviti sve ostalo. 

           Vijećnik Miro Bulj rekao je kako ostaje pri svom prijedlogu, a zamjenica gradonačelnika Elena Perković-Paloš zatražila je da se prijedlog vijećnika Mira Bulja dopuni sa  njenim prijedlogom. 

           V.d. predstojnika Igor Vidalina istakao je kako Odluka postoji i da se ne može sada jednim aktom brisati Odluka koja regulira cijelu tu problematiku, da elementarnu nepogodu može proglasiti samo župan i da bi to bilo najbolje prebaciti na Stožer za zaštitu i spašavanje, a gradonačelnik Ivica Glavan rekao je kako su do sada taj problem uspijevali riješiti nakon čega slijedi rasprava između vijećnika Mira Bulja i gradonačelnika Ivice Glavana. 
           Vijećnik Dragan Podrug naglasio je kako smatra da ovdje svi imaju istu namjeru i ako se suša nastavi da ljudima treba omogućiti vodu. 

           Vijećnik Hrvoje Markulin zatražio je pauzu u ime kluba vijećnika HDZ-a u trajanju od pet minuta. 

            Nakon završene pauze vijećnik Miro Bulj istakao je kako ima novi prijedlog Zaključka sa sljedećim točkama:

1. Prijedlog županu Splitsko-dalmatinske županije za proglašenje elementarne nepogode suše za područje navedenih naselja,

2. Aktiviranje Stožera za zaštitu i spašavanje Grada Sinja da osigura vodu ugroženim područjima,
3. Komunalni redar Grada Sinja dužan je odlaziti u  ugrožena naselja i evidentirati potrebe za dostavom vode. 

V.d. predstojnika Ureda Grada Igor Vidalina istakao je kako točku 2. treba promijeniti 
i staviti da se predlaže gradonačelniku da aktivira Stožer zaštite i spašavanja Grada Sinja s čim se složio i vijećnik Miro Bulj. 

            Nakon završene rasprave, predsjedatelj je dao na glasovanje konačni, izmijenjeni  prijedlog Zaključka vijećnika Mira Bulja i konstatirao da je Gradsko vijeće jednoglasno           ( „16“ za) donijelo sljedeći   

Z A K LJ U Č A K

o poduzimanju mjera radi sprečavanja štete nastale kao posljedica suše u ugroženim   naseljima na području Grada Sinja bez vodoopskrbnog sustava i to u naseljima Zelovo, gornja zona Obrovac i Bajagić (Čačijin dolac i Priorica)

I

     Predlaže se županu Splitsko-dalmatinske županije proglašenje elementarne nepogode zbog suše u  naseljima Zelovo, gornja zona Obrovac i Bajagić (Čačijin dolac i Priorica).

II

     Predlaže se gradonačelniku Grada Sinja da aktivira Stožer zaštite i spašavanja Grada Sinja. 
III

     Komunalni redar Grada Sinja dužan je odlaziti u ugrožena naselja i evidentirati potrebe za dostavom vode. 

TOČKA 18. 
         Zahtjev Gradskog vijeća Grada Sinja za održavanjem sjednice Vlade RH u Gradu Sinju radi prezentiranja projekata, investicija i ulaganja na području grada Sinja i Cetinskog kraja, tj. planove i rješenja za izlazak iz iznimno teškog socijalno-ekonomsko-gospodarskog stanja, te da se spriječi „umiranje Sinja i Cetinskog kraja“
         Uvodno obrazloženje dao je vijećnik Miro Bulj. 

         Vijećnik Sloven Poljak istakao je kako je ovo loš Zaključak, jer Vlada ne rješava probleme Sinja nego probleme na nivou države kao i da postoje normalni, redovni putovi i da ova odluka može stvoriti veliku štetu. Vijećnik Sloven Poljak rekao je kako SDP neće glasovati za ovo, te je zamolio vijećnika Mira Bulja da povuče ovaj prijedlog koji je odgovorio da se radi samo o pozivu. 

         Vijećnica Ivana Šabić postavila je pitanje vezano za trošak održavanja takve sjednice u gradu Sinju, te je zamolila za promjenu u prijedlogu Zaključka da se riječ „zahtjev“ zamijeni riječju „poziv“. 

         Gradonačelnik Ivica Glavan osvrnuo se na prijedlog vijećnika Mira Bulja i predložio da se o tome sastavi radna grupa sastavljena od predstavnika klubova vijećnika, a rasprava bi bila u njegovom uredu,  istakao je kako smatra da ima elemenata, ali da treba dobra priprema, te je naglasio da se svi projekti Grada nalaze na gradskim službenim stranicama. 

         Vijećnik Hrvoje Markulin istakao je kako ne misli da bi kulturnim pozivom povrijedili Vladu RH.
         Zamjenica gradonačelnika Elena Perković-Paloš izrazila je nezadovoljstvo navedenim prijedlogom, jer smatra da se na taj način samo stvara panična situacija, a također je govorila o bodovanju i kriterijima za projekte prilikom kandidiranja na pojedine natječaje. 

         Vijećnik Stipe Jadrijević-Cvrlje zamolio je u ime kluba vijećnika SDP-a za pauzu od pet minuta. 

          Nakon završene pauze, predsjedatelj je konstatirao da je nazočno 11 vijećnika, da postoji kvorum i da se može nastaviti sa sjednicom , a vijećnik Miro Bulj ostao je uz svoj prijedlog s tim da je prihvatio da to bude poziv bez teksta. 
          Nakon završene rasprave, predsjedatelj je dao na glasovanje prijedlog Zaključka da se uputi poziv Vladi RH da održi svoju sjednicu u gradu Sinju i konstatirao da je Gradsko vijeće većinom glasova (8 „za“  1 „protiv“   2 „suzdržana“)  prihvatilo predloženi Zaključak o upućivanju poziva Vladi RH za održavanjem sjednice u gradu Sinju.
Sjednica je završila u 23,00 sata.

Zapisničar:                                                                               Predsjednik Gradskog vijeća:

Mirela Perković,v.r.                                                                   Milan Smoljo, dipl.oec., v.r.

